Առաջին հայացքից Սարգսյանի այս հայտարարությունը կրեդոյի կարգավիճակ ուներ, որին հնարավոր չէր կասկածել։ Նախագահը, իր իսկ կողմից հնչեցված անհերքելի այս պնդումը առաջին անգամ կասկածի տակ դրեց «Ալ Ջազիրա» հեռուստաընկերությանը տված հարցազրույցի ժամանակ։ Լրագրողը հարցրել էր, թե «արդյոք դուք դիտարկո՞ւմ եք առաջադրվել վարչապետի պաշտոնում նոր Սահմանադրությամբ», իսկ Սերժ Սարգսյանը պատասխանել էր․ «Ես շատ վաղ եմ համարում այդ խոսակցությունները վարելը։ Դա նույնն է, որ մենք, դեռևս ձուկը ջրում սկսենք խոսել նրա օգտագործման մասին։ Ասելս ինչ է, որ մենք հաջորդ տարի ունենալու ենք խորհրդարանական ընտրություններ: Եվ որպեսզի ես այդպիսի տարբերակ դիտարկեմ, առնվազն մեր կուսակցությունը պետք է ընտրություններում շատ լավ քվե ստանա»։